b'\n_START_ARTICLE_\nMustanaamio (Blackshirt)\n_START_PARAGRAPH_\nMustanaamio (engl. Blackshirt) alias Richard Verrell on kuvitteellinen sankarihahmo, jota on Suomessa julkaistu sarjakuvana Korkeaj\xc3\xa4nnityssarjassa brittil\xc3\xa4isest\xc3\xa4 "Super Detective Library" -lehdest\xc3\xa4 k\xc3\xa4\xc3\xa4nnettyn\xc3\xa4._NEWLINE_Mustanaamion loi Graham Montague Jeffries kirjailijanimell\xc3\xa4 Bruce Graeme. H\xc3\xa4nen kirjoittamansa novellit julkaistiin ensimm\xc3\xa4isen kerran kirjaksi koottuna vuonna 1925. Novellit oli aluksi julkaistu lehdiss\xc3\xa4 New Magazine ja The Thriller. Jeffries kirjoitti Mustanaamio-tarinoita toiseen maailmansotaan saakka, kunnes h\xc3\xa4nen poikansa Roderic jatkoi kirjojen kirjoittamista nimell\xc3\xa4 Roderic Graeme aina vuoteen 1969 saakka. Sarjassa seikkailevat my\xc3\xb6s Mustanaamion esi-is\xc3\xa4t (Monsieur Blackshirt) ja poika._NEWLINE_Richard Verrell on suosittu salapoliisikirjailija, mutta my\xc3\xb6s mustissa vaatteissa ja musta naamiohuppu p\xc3\xa4\xc3\xa4ss\xc3\xa4\xc3\xa4n seikkaileva herrasmiesrosvo, joka yleens\xc3\xa4 taistelee rikollisuutta vastaan. Varkaan koulutuksensa h\xc3\xa4n sai kasvattivanhemmiltaan, jotka l\xc3\xb6ysiv\xc3\xa4t Lontoon kaduilla yksin\xc3\xa4\xc3\xa4n harhailleen lapsen. Vanhempien kuoltua onnettomuudessa Verrell hankkii itselleen koulutuksen ja uuden henkil\xc3\xb6llisyyden. Kirjailijanuransa h\xc3\xa4n aloittaa 22-vuotiaana, v\xc3\xa4rv\xc3\xa4ytyy lopulta armeijaan ja kotiutuu mitaleja saaneena sotasankarina. Vaikka h\xc3\xa4n menestyy hyvin kirjailijana, h\xc3\xa4n ryhtyy varkaaksi saadakseen j\xc3\xa4nnityst\xc3\xa4 el\xc3\xa4m\xc3\xa4\xc3\xa4ns\xc3\xa4._NEWLINE_Mustanaamio omaa l\xc3\xa4hes yli-ihmism\xc3\xa4iset kyvyt ja voimat. Vain Scotland Yardin tarkastaja Wright tiet\xc3\xa4\xc3\xa4, kuka Mustanaamio todella on._NEWLINE_Salaisen henkil\xc3\xb6llisyyden omaava seikkailijanime\xc3\xa4 k\xc3\xa4ytt\xc3\xa4v\xc3\xa4 sankari on el\xc3\xa4nyt Britannian kirjallisuudessa Punaisen neilikan p\xc3\xa4ivist\xc3\xa4 saakka._NEWLINE_Korkeaj\xc3\xa4nnityssarjassa Mustanaamiota piirsi Bill Lacey, joka on piirt\xc3\xa4nyt my\xc3\xb6s Rick Randomia._NEWLINE_Yhdysvalloissa kustantamo Moonstone on julkaissut Blackshirt-sarjakuvaa (ensimm\xc3\xa4inen ilmestyi 2004), jossa hahmo on modernisoitu nykyaikaan, sankarin nimikin on muuttunut muotoon Richard Jerrill.'